Т Е О Р И Я   Н А   М У З И К А Т А   И  С О Л Ф Е Ж

VІІ ТЕМА
Мажор и минор. Разновидности. Квинтов и квартов кръг на мажорните и минорните тоналности. Старинни ладове
Мажор и минор. При слушане на музикално произведение се забелязва, че тоновите височини, които се чуват се намират в определена закономерна зависимост. Ако мелодията прекъсне преди края, се получава усещане за нещо недовършено. В основата на тези преживявания е ладовата организация на музикалната мисъл. Ладът е явление, което се наблюдава единствено в музиката. За разлика от метрума, ритъма, динамиката и другите музикални елементи, ладът извън музиката не се среща и не съществува. 

Ладът е движението, породено от последованието на различни по височина тонове, които влизат в определени функционални отношения, позволява предаване на логика в развитието на музикалната мисъл. Или: ладът е такава система от степени, които са поставени в определени съотношения, в резултат на което някои от тях придобиватат значение на устойчиви и опорни, а други – на неустайчиви  и неопорни.  

В световната музикална практика са общоприети два основни лада: мажорен и минорен. Седемстепенният мажор  /наречен натурален/ има следния строеж – полутонове между ІІІ и ІV  и между VІІ и І степени и целотонни съотношения между останалите степени. При минорния лад  /той е също седемстепенен, наречен още натурален/ полутоновите отношения се намират между ІІ и ІІІ и между V и VІ степени, а между останалите – целотонови съотношения.. Всяка от степените на лада има строго определена функция. Устойчиви степени са І, ІІІ и V, а неустайчиви – ІІ, ІV, VІ и VІІ. Степените І, ІV и V се наричат главни, тъй като върху тях се строят главните тризвучия, съответно Т  (І ст.) – тоническо - устойчиво, S (ІV ст.) – субдомнантово – неинтензивно  неустойчиво и D (V ст.) – доминантово – интензивно неустойчиво.

Разновидности. Мажорният и минорният лад имат три разновидности: хармоничен, мелодичен и бихармоничен вид.

Разновидности на мажорния лад. Хармоничният мажор е с понижена VІ степен. При този вид между VІ и VІІ степени се получава увеличена секунда. На лице са 3 полутона. Мелодичният мажор се отличава от натуралния с понижените си VІ и VІІ степени. В него ІІІ - ІV, V–VІ включват полутонове, а между останалите степени са цели тонове. Бихармоничният вид се отличава от натуралния с понижени ІІ и VІ степени. Характеризира се с две увеличени секунди: между VІ и VІІ,  ІІ и ІІІ. Налице са 4 полутона – І-ІІ; ІІІ-ІV; V- VІ, VІІ и І. Цял тон има само между ІV и V степени.

Разновидности на минорния лад. Хармоничният минор има VІІ повишена степен. Между VІ и VІІ степени се получава интервал увеличена секунда, между ІІ и ІІІ, VІІ и І има полутонове, а между останалите степени – цели тонове. При мелодичния вид са повшени VІ и VІІ ст. Между ІІ и ІІІ и VІІ и І  се образуват полутонове, а между останалите – цели тонове. Бихармоничният минор освен VІІ повишена степен има и ІV повишена. Хиатусите (увеличените секунди) са между ІІІ и ІV и VІ и VІІ. На лице са 4 полутона и един цял тан.

Гамата представлява подредените по височина във възходящ и низходящ ред степени на даден лад.

Тоналност е височинното положение на даден лад. С други думи мажорният и минорният лад може да има най-различна височина в зависимост от тониката. Наименованието на тоналността се определя от височната на първа степен на ладовата структура, т.е. от нейната тоника и от лада. До мажор се нарича основната мажорна тоналност, а ла минор – основната минорна. При построяването на другите тоналности се налага изменение на някои от степените чрез повишение или понижение, с цел, да се получат същите интервалови съотношения между степените. Диезите и бемолите означаващи тези изменения се пишат на петолинието непосредствено след ключовия знак и се наричат ключови знаци, предписание или арматуратурни знаци.

Квинтов и квартов кръг на мажорните и минорните тоналности. Мажорните и минорните тоналности се подреждат по следните два начина: по  квинтов кръг – това е редът на диезните тоналности и по квартов кръг – това е редът на бемолните тоналности.

Квинтов кръг

От І степен на тоналност До мажор всяка следваща възходяща чиста квинта става тоника на нова (мажорна) тоналност, която има един диез повече. Аналогично, от І степен на ла минор всяка следваща възходяща чиста квинта става тоника на нова (минорна) тоналност, която има един диез повече.

При това подреждане на диезните тоналности се вижда, че диезите са подредени по ч.5, както самите тоналности: фа, до, сол, ре, ла, ми, си.

Квартов кръг

От І ст. на тоналност До мажор всяка следваща възходяща чиста кварта става тоника на нова  (мажорна) тоналност, която има един бемол повече, а от І степен на ла минор всяка следваща възходяща чиста кварта става тоника на нова (минорна) тоналност, която има един бемол повече.

При това подреждане на бемолните тоналности се вижда, че и бемолите са подредени на ч.4, както самите тоналности: си, ми, ла, ре, сол, до, фа (редът е обратен на този на диезите).

Обобщена схема на квинтовия и квартовия кръг на мажорните и минорни тонналности:

При подреждането на мажорните и минорните тоналности се забелязва наличието на :

Тоналности от които едната е мажорна, а другата минорна и имат еднакви знаци. Минорната отстои на малка терца по-ниско от мажорната. Те се наричат паралелни. 

Тоналности, които имат еднаква първа степен и различно ладово наклонение – едната е мажорна, а другата минорна – наричат се едноименни. Те имат различен брой знаци и разликата в тях е = на 3.

Тоналности, които се пишат и изговарят различно, а звучат еднакво (или мажорни или минорни). Наричат се енхармонични. Сборът от знаците им е = на 12.

Старинни ладове. Старинните ладове са седемстепенни структури. Те са широко разпространени в музикалния фолклор на различни народи, включително и в нашата народна музика. През периода на романтичната музика – края на ХІХв. и музиката в началото на ХХв. те се използват в професионалната музикална култура, като средство за пресъздаване на по-странен колорит.

Йонийският лад съвпада с класическия натурален мажор.

Дорийският лад е в минорно ладово наклонение с характерен интервал дорийска голяма секста между І и VІ степени. Сравнен с натуралния минор дорийският лад има повишена VІ степен.

Фригийският лад е в минарно ладово наклонение с характерен интервал фригийска малка секунда между І и ІІ степени. Сравнен с натуралния минор фригийският лад ими ІІ понижена степен.

Лидийският лад е в мажорно ладово наклонение с характерен интервал лидийска увеличена кварта между І и ІV степени. Сравнен с натуралния мажор лидийският лад има ІV повишена степен.

Миксолидийският лад е в мажорно ладово наклонение с характерен интервал миксолидийска малка септима между І и VІІ степени. Сравнен с натуралния мажор миксолидийският лад има VІІ понижена степен.

Еолийският лад съответства на класическия натурален минор.

За улеснение старинните ладове биха могли да бъдат разгледани като построени върху степените на натуралната мажорна гама:

